**Škaredé káčatko**

Na dedine bolo krásne! Veď bolo leto! Pšenica žltla, ovos sa zelenal a seno stálo v kôpkach na skosených lúkach. Tam stál dom - starý panský dvor a s hlbokými priekopami dookola sa kúpal v slnečnom jase. Od múrov až k vode v priekopách rástli lopúchy a boli také vysoké, že pod tými najväčšími sa mohli schovávať deti. Vyzeralo to tu priam tak divoko ako v najhustejšom lese. A práve tu sedela na hniezde kačica a čakala, kedy sa jej vyliahnu káčatká.

*(hniezdo s vajíčkami)*

Sedenie ju už omŕzalo, lebo trvalo pridlho a len zriedkakedy ju prišiel voľakto navštíviť. Ostatné kačice plávali radšej vo vode, akoby mali prísť k nej pod lopúchy na kus reči.

*(Klopanie vajíčka)* Konečne sa začalo nakľúvať vajíčko!

* Píp, píp! - ozvalo sa hneď.

A potom ďalšie! Vajíčko po vajíčku! Všetky žĺtky ožili a vytŕčali hlávky.

* Kvá, kvá! - zakvákala na ne kačica a káčatká sa ponáhľali, ako len vládali, a hneď sa obzerali na všetky strany pod zelenými lopúchmi.
* Aký je svet veľký! - čudovali sa káčatká.
* Myslíte, že toto je celý svet? Ten sa tiahne ďaleko na druhú strany záhrady až po farárovo pole! Ale ja som tam nikdy nebola. Ste už všetky? - opýtala sa kačica a vstala.

 *(posledné vajíčko)*

* - Nie ste. Ešte nie ste všetky. Najväčšie vajce tu stále leží. Dokedy mu to bude trvať? Už ma zunovalo čakanie. No napriek tomu sa kačica znovu posadila na vajce.

 - Akože sa máte? - prihovárala sa jej stará kačica, čo prišla na návštevu.

 - Jednému vajcu to pridlho trvá. Nechce sa nakľuť. Ale pozri na ostatné! Sú to najkrajšie káčatká, aké som kedy videla. Všetky sa podali na otca, toho loptoša, ktorý ich ani pozrieť nepríde.

 *(stará kačica) -* Ukáž mi to vajce, čo sa nechce nakľuť! Veru, istotne bude morčacie. Aj ja som sa raz tak oklamala a čo bolo trápenia s tými deťmi! No predstav si, že sa báli vody. Nemohla som ich do nej dostať. Kváakala som, nútila som ich, (tlačila za zadočky, chrbátiky, aj hlávky) všetko márne! Ukáž mi to vajce! Veruže je morčacie. Nechaj ho tak a uč si ostatné deti plávať!

 *(mama kačica) -* Radšej na ňom ešte trochu posedím! Keď už som vydržala tak dlho, ešte chvíľu vydržím!

 - Rob, ako sa ti páči - povedala stará kačica a odišla.

Konečne i veľké vajce puklo.

*(vajíčko kľuje, vtedy sa vytiahne škaredé káčatko)*

* Píp, píp, - ozvalo sa mláďa a vyvalilo sa z vajca.

Bolo veľké a nevzhľadné. Kačica naň pozrela.

* To je strašne veľké káča! Ani jedno tak nevyzerá! Alebo je to naozaj morčacie mláďa? Veď to zaraz uvidíme. Do vody musí ísť, aj keby som ho ta mala nasilu strčiť.

Na druhý deň kačacia mala si vyšla s rodinou k priekope. Čľap! Zošmykla sa do vody.

* Kvá, kvá! - zavolala a káčatko po káčatku sa spúšťali za ňou.

Nôžky im pracovali samy od seba. Všetky káčatká boli na vode, ešte aj to nepekné sivé plávalo zarovno s nimi.

* Nebude to moriak! Ľala, ako pekne pohybuje nohami, ako spriama sa drží. Je to moje dieťa. Veď je vlastne celkom pekné, treba sa naň len poriadne pozrieť!, Kvá, kvá! Poďte za mnou, uvediem vás do sveta a predstavím vám na kačacom dvore. Ale držte sa, vždy pri mne, aby vás niekto nepristúpil. A dávajte si pozor pred mačkou.

Na kačacom dvore bol riadny krik, lebo dve rodiny sa bili o úhoriu hlavu, ktorú nakoniec dostala mačka.

* Vidíte, takto to vo svete chodí! - povedala múdro kačacia mama a olizla si zobák. Aj jej prišla chuť na úhoriu hlavu.
* Pekne kráčajte a pridajte do kroku! Tamto pred starou kačicou zohnite krky, lebo ona je na dvore zo všetkých najvznešenejšia. Má okolo nohy červenú stužku, čo je najvýznamnejšie ocenenie, aké kačica môže dostať. Podľa stužky ju poznajú zvieratá i ľudia a všetci ju majú v úcte. Nože vykročte a nedávajte nohy k sebe Dobre vychované káča kladie nohy ďaleko od sebe - ako tatko a mama!
* Pekné deti sú to, - povedala stará kačica so stužkou okolo nohy.
* Všetky sú pekné, len to jedno sa nevydarilo. Želala by som si, aby ho jeho mama vysedela ešte raz.
* To sa nedá, vaša milosť! Nie je pekné, to je pravda, ale je poslušné a pláva priam dobre, ako ostatné, povedala by som, že ešte lepšie. Keď vyrastie, zaistie opeknie a časom sa azda aj trochu zmenší. Pridlho ležalo vo vaci, preto nemá správnu postavu!
* Ostatné káčatká sú milé! Správajte sa tu ako doma, a ak nájdete úhoriu hlavu, môžete mi ju priniesť. - povedala stará kačka.

A tak boli na dvore ako doma.

Ale to úbohé káčatko, čo sa vykľuklo z vajca ako posledné a čo bolo mrzké, ostatné kačice a kury štípali, ďobali, posmievali sa mu.

* Je priveľké - vraveli všetci.

A moriak, ten sa rozbehol rovno do káčatka a hudroval, hudroval, až mu celá hlava očervenela. Úbohé káčatko ani nevedelo kam ísť, kam sa ukryť a bolo veľmi nešťastné, že je každému na posmech.

Ešte aj mama si zavše vzdychla: - Bárs by si bolo kdesi ďaleko!

Až raz káčatko to nemohlo počúvať a preletelo cez plot.

 *močiar*

Dostalo sa k veľkému močiaru, kde preležalo celú noc, také bolo utrápené. Ráno ho pozdravili divé kačice.

* Ktože si ty? Akási ohava! Ale čo nás je po tom! Len sa nesmieš priženiť do našej rodiny.

*(káčatko)* - Kdeže by som myslelo na svadbu, stačí mi, aby som si mohlo poležať v trstine a napiť sa občas vody z močiara.

Sedelo na vode celé dva dni, až prileteli dva divé gunáre.

* Hej kamarát, ga-ga-ga, si taký škaredý, že sa nám aj celkom páčiš, ga-ga-ga. Poďže s nami! Hneď v susednom močiari sa usadili utešené divé húsky. Všetko slečny, ga-ga-ga. Ľahko by si mohol nájsť šťastie, aj keď si taká ohava!

Pif-paf, zadunelo nebo a obidva divé gunáre spadli zostrelené do trstiny. Potom zaduneli výstrely znovu. Bola to veľká poľovačka. Či sa to úbohé káčatko preľaklo! Dokonca sa objavil aj ozrutný pes s vyplazeným jazykom a otvorenou papuľou ceril na káčatko ostré zuby, ale ani sa káčatka nedotkol.

* Chvalabohu! Som také odporné, že ma ani pes neuhryzne! - vzdychlo si káčatko.

Úbohé káčatko! Aj keď nastalo ticho, ono sa ani nepohlo. Čakalo niekoľko hodín, až potom utekalo z močiara, ako len vládalo.

Dobehlo k chudobnej chalúpke.

 *chalúpka*

 V chalúpke bývala stará žena s kocúrom a sliepkou. Starena zle videla, myslela si, že namiesto káčatka vidí tučnú kačicu, čo sem zablúdila.

* To je dobrá korisť! - tešila sa. - Bude mi znášať kačacie vajcia! Len nech to nie je káčer.

Prijala káčatko na 3 týždne na skúšku, ale úbohé káčatko veru vajcia neznášalo. Raz sa nahlas zasnívalo:

* Plávať po vode je také krásne! Keď sa mi hladina zavrie nad hlavou a ponáram sa až na dno!
* To je čudné potešenie - posmievala sa sliepka - Čo si o rozum prišlo? Opýtaj sa kocúra! On je najmúdrejší zo všetkých, čo poznám. Či on rád pláva? Či si rád hlavu ponára?
* Vy mi nerozumiete! - namietalo káčatko.
* Radšej znášaj vajíčka! Alebo sa nauč priasť alebo prskať ako kocúr! - urazene povedala sliepka.
* Myslím, že pôjdem do šíreho sveta.
* Len si choď! odvrkla.

A tak káčatko odišlo.

*- káčatko vo vode*

Plávalo po vode, ponáralo sa, ale všetky zvieratká naň zazerali, lebo bolo škaredé. Prišla jeseň. Na plote sedel havran a kričal od zimy.

* Krá, krá. Túto zimu poriadne nasneží.

A úbohé káčatko už len myšlienka na zimu poriadne zamrazila.

Raz večer, keď slnko utešene zapadalo, vyletel z krovia kŕdeľ prekrásnych bielych vtákov. Boli to labute.

 *- lietajúce labute*

Káčatko nevedelo, ako sa tie krásne vtáky volajú, ani kam letia, ale pocítilo k nim toľkú lásku ako ešte k nikomu. Dlho za nimi pozeralo. Dlho na ne myslelo.

Nastala zima. Veľmi krutá zima.

*- zima*

Káčatko muselo plávať, aby nezamrzlo. Napokon už bolo také unavené, že ostalo nehybne sedieť na vode a vmrzlo do ľadu.

Včas ráno išiel okolo sedliak. Keď uvidel, čo sa stalo, rozrúbal ľad na kusy a odniesol polozamrznuté káčatko žene. Tam ožilo. Ale čo-to? Deti sa s ním chceli hrať. Káčatko sa zľaklo. Myslelo si, že mu možno chcú ublížiť, a tak v strachu skočilo do hrnca s mliekom. To sa rozšpľachlo po izbe. V dome bolo kriku, buchu, ruchu a vyľakané káčatko cez otvorené dvere vybehlo z domu a skrylo sa do čerstvo napadnutého snehu medzi kríky.

**N**ebudeme rozprávať o všetkej biede a utrpení, čo muselo káčatko tej krutej zimy skúsiť. *(schováme káčatko)*

Raz ležalo v machu medzi tŕstím, keď slniečko začalo opäť hriať. Škovránok spieval. Prichádzala utešená jar.

Zrazu káčatko roztiahlo krídla. Tie zašumeli silnejšie ako predtým a mocne ho niesli vpred. A než si stačilo uvedomiť, ocitlo sa vo veľkej záhrade, kde kvitli jablone a bolo tam krásne! Celkom ako na jar.

Vtom rovno pred káčatkom vyšli z krovia tri vznešené biele labute. Šuchotali perím a ľahučko plávali po vode.

Káčatko spoznalo tie utešené vtáky a znova ho pochytil čudný žiaľ.

* Zaletím k tým kráľovským vtákom. Isto ma doďobú, že ja, také škaredé sa opovažujem k nim sa priblížiť.

Káča vyletelo nad vodu a zamierilo rovno k tým nádherným vtákom. Plávalo oproti vznešeným labutiam. Labute ho videli, zašuchotali krídlami a tiež mierili k nemu.

Káčatko sklonilo od hanby hlavu. Ale čo to uvidelo? Už nebolo nevzhľadným a škaredým káčatkom! Samo bolo krásnou labuťou. O toľkom šťastí sa mi ani neprisnilo, keď som bola mrzkým káčatkom! Nezáleží na tom, či sa niekto narodí na kačacom dvore, aj tak môže byť labuťou, pretože sa vyliahol z labutieho vajca.

Do záhrady prišlo niekoľko detí! Zakričali: *(vyzveme deti)*

* Je tu nová labuť!

Od radosti tlieskali rúčkami  *(zatlieskame všetci)*, tancovali a hádzali do vody chlieb, koláče a všetci vraveli.

* Tá nová labuť je najkrajšia! *(môžeme povedať všetci spolu)*

A tu sa káčatko labuť veľmi zahanbila a vopchala si hlavu pod krídlo, lebo bola nevýslovne šťastná! Nie pyšná! Šťastná, lebo dobré srdce nikdy nespyšnie.

Koniec.

**potrebujeme:**

* **modrú deku**
* **červenú stužku**
* **šatku na hlavu (mama kačka)**
* **okuliare (stará kačka, stará žena z chalúpky)**
* **košík (akože hniezdo?, kde si bude mama kačka držať svoje vajíčka, dnu nebude vidno)**